Waqt li l-bieb ta’ barra tad-dar ta Francis Cauchi fi Triq il-Kunċizzjoni f’Bormla jinsab imbarrat b’katnazz ġdid li għamluh il-Pulizija u mdawwar b’tape tal-Pulizija, f’Wied iċ-Ċawsli f’Ħal Qormi, kien għad hemm il-preżenza tal-Pulizija li għadha għaddejja bl-investigazzjonijiet tagħha wara s-sejba tal-kadavru ta’ Cauchi. Residenti Bormliżi qalu lil tvm.com.mt li Francis Cauchi dejjem kienu jarawh fil-ġnien li hemm quddiem l-għassa ta Bormla, jew jippassiġġa fejn sar il-proġett tal-baċir. Qalu li ma jistgħux jifhmu kif spiċċa taħt il-pont ta Wied Ċawsli, f’Ħal Qormi. Mill-awtopsja, li tmexxiet mit-Tabib Forensiku Mario Scerri rriżulta li ma nstabu ebda sinjali ta’ vjolenza fuq il-kadavru. tvm.com.mt huwa infurmat li mill-istess awtopsja, irriżulta li Cauchi kien ilu mejjet minn dakinhar li għeb, 40 ġurnata ilu. Ġie kkonfermat ukoll li l-ħwejjeġ li kien libes kienu l-istess ħwejjeġ li kien liebes meta l-aħħar li deher f’Raħal Ġdid. Għalkemm nstab fi stat qawwi ta’ dekompożizzjoni u kien diffiċli li jiġi identifikat mill-ewwel, il-Pulizija ikkonfermat li l-katavru huwa ta’ Cauchi miċ-ċavetta tal-bieb ta’ barra tad-dar tiegħu li nstabet imdendla ma’ għonqu. Ftit wara s-sejba tal-katavru li kien wiċċu l-isfel fuq il-ħaxix, l-Ispettur Keith Arnaud, mid-Dipartiment tal-Investigazzjonijiet Kriminali mar fir-residenza ta’ Cauchi f’Bormla u biċ-ċavetta li nstabet fuq il-katavru fetaħ il-bieb ta’ barra. Huwa mifhum li fid-dar fejn kien jgħix waħdu ma nstab xejn suspettuż.